AaB var foran 1-0, men måtte nøjes med uafgjort mod Apoel Nicosia i Champions League kvalifikationen.

AaB fik en drømmestart på aftenens vigtige Champions League kvalifikationskamp mod Apoel Nicosia fra Cypern. Kæmpetalentet Nicolai Thomsen bragte hjemmeholdet foran efter bare 16 minutter, da han satte venstrefoden på et fladt indlæg fra Patrick Kristensen, og føringen var helt fortjent. AaB dominerede første halvleg, og det havde ikke været urimeligt, hvis AaB havde scoret flere mål før pausen. Men i anden halvleg gik det galt for hjemmeholdet. Apoel Nicosia udlignede efter 54 minutter. Scoringen var gæsternes eneste afslutning indenfor målrammen i hele kampen. AaB formåede ikke at svare igen, og resultatet betyder, at cyrioterne med udebanemålet har en lille fordel før returopgøret på Cypern.